શ્રીદેરીવાળા રમેશભાઈ પટેલના નિવાસસ્થાને સ્વામીશ્રીનો ઉતારો હતો. શ્રીનગર વિસ્તારમાં અમારો સંતનિવાસ હતો. અમારી બાજુ માં અતિ ભાવિક, ભક્તિ સંપન્ન દક્ષિણ ભારતીય મુમુક્ષુ શ્રી પૂર્ણાનંદ ગુપ્તાનો આવાસ હતો. સ્વાસ્થ્યને અનુલક્ષી સ્વામીશ્રીની પધરામણી એ અરસામાં બંધ હતી, પરંતુ પૂર્ણાનંદ ગુપ્તાના વિશુદ્ધ પ્રેમ અને ભક્તિથી સ્વામીશ્રી એમના ઘરને પાવન કરવા પધાર્યા. શ્રીહરિના અખંડધારક સ્વામીશ્રીના કુંકુમથી અંકિત ચરણારવિંદ કાપડમાં અંકિત કરાવવાની એમની અંતરની મહેચ્છા હતી. સદા દાસભાવે વર્તનાર સ્વામીશ્રી તો ત્રિકાળમાંય આમાં સંમતિનો સૂર ન પુરાવે, પરંતુ ભક્તિભાવથી છલકાતા ભક્તહૃદય પૂર્ણાનંદ ગુપ્તાએ કોઈ ન જાણે એ રીતે કાપડનીયે એવી કરામત ગોઠવી કે સ્વામીશ્રી ચાલે એટલે એમનાં ચરણારવિંદ સફેદ કાપડમાં અંકિત થાય. ઉપર પુષ્પ અને નીચે આ કાપડ. અને એની નીચે કુંકુમ. પરંતુ ચતુર શિરોમણિ સ્વામીશ્રી પળવારમાં પરિસ્થિતિને પામી ગયા. નતમસ્તકે સદા દાસભાવને વરેલા સ્વામીશ્રી બાજુ માં ચાલી ઘરમાં પ્રવેશ્યા. પૂર્ણાનંદ ગુપ્તાએ અહોભાવથી ગુપ્ત દાસભાવે વર્તનાર સ્વામીશ્રીની દાસત્વભક્તિની પૂર્ણતાને પિછાણી. ત્યાં ઊભેલા તમામનાં હૈયાં સ્વામીશ્રીની દાસત્વ-ભક્તિને વંદી રહ્યા.